|  |  |
| --- | --- |
| Številka | 06294-1/2024,4 40010 |
| Datum: | 14. 6. 2024 |

Na podlagi drugega odstavka 17. člena Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 ZZPri, v nadaljevanju: ZIntPK), 4. člena Zakona o nevladnih organizacijah (Uradni list RS, št. 21/18), 106i. člena Zakona o javnih financah (Uradni list RS, št. [11/11](https://www.uradni-list.si/glasilo-uradni-list-rs/vsebina/2011-01-0449) – uradno prečiščeno besedilo, [14/13](https://www.uradni-list.si/glasilo-uradni-list-rs/vsebina/2013-21-0433) – popr., [101/13](https://www.uradni-list.si/glasilo-uradni-list-rs/vsebina/2013-01-3677), [55/15](https://www.uradni-list.si/glasilo-uradni-list-rs/vsebina/2015-01-2277) – ZFisP, [96/15](https://www.uradni-list.si/glasilo-uradni-list-rs/vsebina/2015-01-3772) – ZIPRS1617, 80/16 – ZIPRS1718, [13/18](https://www.uradni-list.si/glasilo-uradni-list-rs/vsebina/2018-01-0544), 75/19 – ZIPRS2021, 36/20 – ZIUJP, 61/20 – ZDLGPE, 89/20,[195/20](https://www.uradni-list.si/glasilo-uradni-list-rs/vsebina/2020-01-3501) – odl. US, 203/20 – ZIUPOPDVE, 174/20 – ZIPRS2122, 15/21 – ZDUOP, 187/21 – ZIPRS2223, 29/22 – ZUOPDCE, 163/22 – ZPGOPEK, 150/22 – ZIPRS2324, [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O in [76/23](https://www.uradni-list.si/glasilo-uradni-list-rs/vsebina/2023-01-2386), 88/23 – ZOPNN-F, 95/23 – ZIUOPZP, 117/23 – ZIUOPZP-A), pete točke prvega odstavka 33. člena Zakona o izvrševanju proračunov Republike Slovenije za leti 2024 in 2025 (Uradni list RS, št. 123/23 in ZP12/24; v nadaljevanju: ZIPRS2425), Proračuna Republike Slovenije za leto 2024 /DP2024/ (Uradni list RS, št. 150/22 in 123/23) ter 219. člena Pravilnika o postopkih za izvrševanje proračuna Republike Slovenije (Uradni list RS, št. 50/07, 14/07 – ZIPRS0809, 61/08, 99/09 – ZIPRS1011, 3/13, 81/16, 164/20, 11/22, 96/22, 105/22 – ZZNŠPP, 149/22 in 106/23) Komisija za preprečevanje korupcije objavlja

**JAVNI RAZPIS**

**»KOMUNICIRANJE O INTEGRITETI Z GENERACIJO Z«**

1. **NAZIV IN SEDEŽ ORGANA, KI RAZPISUJE SREDSTVA**

Komisija za preprečevanje korupcije, Dunajska cesta 56, 1000 Ljubljana (v nadaljevanju: Komisija).

1. **PREDMET JAVNEGA RAZPISA**

Predmet javnega razpisa je financiranje izdelave projekta analize in oblikovanja učinkovitih načinov komuniciranja o integriteti s populacijo mladih v okviru generacije Z, v starosti med 15 in 29 leti.

1. **NAMEN JAVNEGA RAZPISA**

Ob pripoznavanju dejstva, da socializacija in oblikovanja stališč mladih od 15 do 29 let potekata predvsem izven institucionalnih okvirov, v okviru družabnih omrežij, in dejstva, da je ta svet mladih še vedno precej nepoznan organizacijam, ki promovirajo vrednote, ki oblikujejo integritetnega posameznika (poštenost, skladnost misli, besed in dejanj, verodostojnost, pristnost, transparentnost, odgovornost ipd.), Komisija objavlja javni razpis za financiranje izdelave projekta analize in oblikovanja učinkovitih načinov komuniciranja o integriteti s populacijo mladih v okviru generacije Z, v starosti med 15 in 29 leti.

Financirani projekt bo javno dostopen kot spodbuda za oblikovanje komunikacijskih aktivnosti za mlade na področju krepitve vrednot, ki opredeljujejo integritetnega posameznika.

Že s samo izdelavo projekta, financiranega z javnim razpisom, pa se krepita strokovnost in opolnomočenje neprofitne organizacije, ki bo kot najboljši ponudnik izbrana na javnem razpisu.

1. **CILJ JAVNEGA RAZPISA**

Skladno z namenom projekta so cilji javnega razpisa naslednji:

1. Projekt vključuje relevantne informacije o strukturiranosti in ključnih značilnostih populacije mladih generacije Z, v starosti od 15 do 29 let.
2. Projekt določno opredeljuje relevantne kanale sporočanja vsebin o integriteti mladim generacije Z, v starosti od 15 do 29 let.
3. Projekt določno opredeljuje učinkovit način sporočanja in podaja predloge sporočil o integriteti oziroma vrednotah, ki tvorijo integriteto (poštenost, skladnost misli, besed in dejanj, verodostojnost, pristnost, transparentnost, odgovornost ipd.), mladim v starosti od 15 do 29 let.
4. Projekt poda predloge za učinkovito predstavitev (že obstoječih) sporočil ambasadorjev integritete mladim v starosti od 15 do 29 let.

**Specifični cilji:**

I. a Projekt povzema tipične lastnosti, vrednote in segmentacijo generacije Z, mladih v starosti 15 do 29 let. Okvirna (nezavezujoča) struktura podajanja teh informacij mora biti prikazana že v vlogi, s katero se prijavitelj prijavi na razpis.

II. a Projekt podaja nabor najpogosteje uporabljanih kanalov komuniciranja mladih v starosti od 15 do 29 let, kot tudi predloge kanalov za učinkovito komuniciranje sporočil o integriteti populaciji mladih med 15. in 29. letom.

III. a Projekt podaja več predlogov vsebine in učinkovitega načina komuniciranja sporočil o integriteti mladim v starosti od 15 do 29 let, upoštevajoč morebitno segmentacijo te populacije. Sporočila se na primeren način vsebinsko nanašajo na iztočnice, kot so:

* Integriteta je zaželena in cenjena vrednota / lastnost oziroma integriteta se splača.
* Integriteta pomeni biti pošten, delovati v skladu s svojimi besedami in prepričanji v okviru dogovorjenih pravil, tudi ko nihče ne gleda.
* Z integritetnim delovanjem si lahko mladi ustvarijo boljši svet, boljšo prihodnost.
* Integriteten človek sprejme odgovornost za svoja ravnanja.
* Vsako dejanje ima posledice. Če narediš napako, bodi pošten in sprejmi odgovornost zanjo.
* Bodi pošten do sebe in drugih o tem, kakšen si.
* Poštenost in odgovornost ti dajeta moč v odnosih z drugimi.
* Integritetno ravnanje izraža pogum posameznika.

V vlogi za razpis morajo biti primeroma navedena tri (3) sporočila, ki bodo, poleg drugih, v projektu uporabljena kot vsebinski okvir za učinkovito komuniciranje o integriteti. Sporočila naj sledijo namenu a) informiranja – kaj je integriteta oziroma kaj je posamezna vrlina, ki tvori integriteto, b) razumevanja (zakaj je integriteta, poštenost oziroma druga vrlina, ki tvori integiteto, pomembna) in c) klica k akciji – poziv k poštenemu, odgovornemu, integritetnemu ravnanju oziroma k ravnanju v skladu s posamezno vrlino, ki tvori integriteto.

IV. a Projekt vsebuje predloge, kako mladim od 15 do 29 let učinkovito predstaviti projekt Ambasadorjev integritete, ki ga je v obliki video izjav zasnovala Komisija in ki je dostopen na spletni strani: <https://www.kpk-rs.si/sl/aktivnosti-komisije/ambasadorji-integritete>.

1. **POGOJI ZA PRIJAVO NA JAVNI RAZPIS**

Na razpisu lahko sodelujejo neprofitne organizacije zasebnega sektorja, kot jih določa 4. člen Zakona o nevladnih organizacijah (v nadaljevanju: organizacije) in izpolnjujejo pogoje iz Izjave prijavitelja o izpolnjevanju in sprejemanju razpisnih pogojev (Obrazec 4 v razpisni dokumentaciji).

1. **SODELOVANJE S PARTNERJI**

Za sredstva razpisa lahko organizacije kandidirajo kot samostojni izvajalci prijavljenega projekta ali v partnerstvu z drugimi neprofitnimi organizacijami zasebnega sektorja. Slednji morajo izpolnjevati pogoje iz Izjave partnerja o izpolnjevanju in sprejemanju razpisnih pogojev (neprofitna organizacija) (Obrazec 5 v razpisni dokumentaciji).

Organizacije lahko v okviru prijavljenega projekta sodelujejo tudi z organizacijami, ki se ne uvrščajo med neprofitne organizacije zasebnega sektorja, vendar slednje niso upravičene do financiranja iz finančnih sredstev razpisa in morajo izpolnjevati pogoje iz Izjave partnerja o izpolnjevanju in sprejemanju razpisnih pogojev (ne-neprofitna organizacija) (Obrazec 5-1 v razpisni dokumentaciji).

1. **FINANCIRANJE**

Predvidena skupna višina sredstev, ki so na razpolago za izvedbo predmetnega javnega razpisa, je 5.000 evrov. Razpis ne predvideva lastne udeležbe prijavitelja, projekt bo v celoti (100%) financiran iz razpisa.

1. **UPRAVIČENI STROŠKI JAVNEGA RAZPISA**

Upravičeni stroški javnega razpisa so vsi stroški, ki nastanejo z neposrednimi aktivnostmi oblikovanja in izvedbe projekta.

Pri tem so upravičeni neposredni stroški:

* stroški dela: stroški zaposlenih in pogodbenih delavcev, študentov itd., ki so nastali z neposrednim delom na projektu,
* potni stroški,
* zunanji stroški (stroški storitev in blaga, neposredno vezani na izvedbo projekta).

Stroški investicij (npr.: nabava opreme) ne predstavljajo upravičenih stroškov.

Prijava na razpis mora vključevati seznam predvidenih upravičenih stroškov, vezanih na izvedbo projekta, vključno s predvidenimi zunanjimi stroški, ki se neposredno nanašajo na izvedbo projekta. Odobritev projekta v tem smislu pomeni tudi odobritev kategorij zunanjih stroškov, zato je za morebitno dodajanje novih kategorij zunanjih stroškov tekom projekta potrebna predhodna odobritev Komisije.

Upravičeni posredni stroški (stroški delovanja organizacije v času oblikovanja projekta) se financirajo pavšalno, a največ v višini 7% vrednosti stroškov dela.

Glede na to, da gre za enkraten kratkoročen projekt, lahko izvajalec sredstva za kritje posrednih stroškov prerazporedi na druge postavke o čemer mora predhodno obvestiti Komisijo in še pred prerazporeditvijo pridobiti njeno soglasje.

Prav tako lahko izvajalec prerazporedi sredstva med postavkami stroškov, odobrenih s finančnim načrtom, a največ v višini 10% vrednosti postavke. Za večjo prerazporeditev mora pridobiti odobritev Komisije.

1. **OBDOBJE UPRAVIČENOSTI STROŠKOV**

Iz naslova javnega razpisa bodo financirani le upravičeni stroški, ki bodo nastali in za katere bo hkrati izstavljen račun najkasneje do **20. 11. 2024**.

1. **PREDPLAČILO**

V skladu z določbo 5. točke prvega odstavka 33. člena ZIPRS2425 bodo izvajalci upravičeni do predplačila v višini do 70% vrednosti projekta.

1. **POSTOPEK IZBORA PRIJAVITELJEV**

Postopek javnega razpisa za dodelitev sredstev bo vodila strokovna komisija, imenovana s strani predstojnika Komisije. Strokovno komisijo bodo sestavljali uslužbenci Komisije.

**Merila ocenjevanja:**

|  |  |
| --- | --- |
| **Merilo** | **Max. št. točk** |
| **Usposobljenost in izkušnje** | **15** |
| **Doseganje ciljev projekta** | **65** |
| **Finančni načrt** | **20** |
| **Skupno število točk** | **100** |

Skupaj lahko posamezna vloga prijavitelja doseže največ **100** točk.

Minimalni pogoj za financiranje vloge je doseganje najmanj 70 točk, od tega ne manj kot 50 točk pri kriteriju doseganja ciljev projekta.

Vloge bodo financirane v skladu z odločitvijo strokovne komisije, do porabe vseh predvidenih sredstev.

Podrobnejši opis postopka izbora in razčlenitev meril za ocenjevanje je v razpisni dokumentaciji.

1. **ROK IN NAČIN ODDAJE VLOGE NA JAVNI RAZPIS**

Rok za oddajo vlog na predmetni javni razpis je do vključno **8. julija 2024.**

Vloga mora biti oddana v papirnati/tiskani ali elektronski obliki na prijavnih obrazcih, ki so del razpisne dokumentacije in mora vsebovati vse zahtevane obvezne priloge in podatke, ki so določeni v besedilu javnega razpisa in razpisni dokumentaciji. V primeru oddaje vloge v papirnati/tiskani obliki je treba, skupaj z vlogo, na e-nosilcu podatkov (USB) v Wordovi obliki posredovati tudi izpolnjene obrazce in priloge, navedene v 18. točki tega razpisa (podpoglavje 18.2).

Prijavitelji morajo vlogo na javni razpis poslati **po pošti** na naslov: Komisija za preprečevanje korupcije, Dunajska cesta 56, 1000 Ljubljana, ali **po e-pošti** na naslov: anti.korupcija@kpk-rs.si.

Vlogo je treba po e-pošti poslati z naslovom zadeve: NE ODPIRAJ – VLOGA NA JAVNI RAZPIS KOMUNICIRANJE O INTEGRITETI Z GENERACIJO Z.

Vlogo je treba po pošti poslati v zaprti ovojnici, ki mora biti označena s polnim nazivom in naslovom prijavitelja ter vidno oznako: »NE ODPIRAJ – VLOGA NA JAVNI RAZPIS KOMUNICIRANJE O INTEGRITETI Z GENERACIJO Z«. Vloge, ki bodo nepravilno označene, strokovna komisija ne bodo obravnavale in bodo s sklepom predstojnika Komisije zavržene ter neodprte vrnjene pošiljatelju.

Oddaja vloge pomeni, da se prijavitelj ali v primeru konzorcija, vsak partner, strinja s pogoji razpisa in merili za ocenjevanje, ki so navedeni v tem javnem razpisu.

Kot pravočasno poslane vloge po pošti, se bodo upoštevale vloge, ki bodo v vložišče Komisije prispele do vključno **8. julija 2024**. Vloge, poslane po e-pošti, se bodo kot pravočasne upoštevale, če bodo prispele v sistem Komisije za preprečevanje korupcije do **8. julija 2024,** **najkasneje** **do 24. ure**.

**12.1 Odpiranje vlog**

Odpiranje vlog bo izvedeno v roku 8 dni od izteka roka za oddajo vlog v prostorih Komisije, Dunajska cesta 56, 1000 Ljubljana.

Odpirale se bodo samo v roku dostavljene, izpolnjene in pravilno označene ovojnice. Na napačen naslov prispele, prepozno prispele, nepravilno izpolnjene oziroma označene ovojnice bodo zavržene s sklepom predstojnika Komisije ter neodprte vrnjene pošiljatelju.

Na odpiranju bo strokovna komisija ugotavljala popolnost vlog glede na to, če so bili predloženi vsi zahtevani dokumenti.

1. **POPOLNOST VLOG IN DOPOLNJEVANJE**

Za formalno nepopolno se šteje vloga, ki ne vsebuje vseh prijavnih obrazcev, obveznih prilog ter podatkov, zahtevanih v besedilu javnega razpisa in razpisni dokumentaciji, in ki na e-nosilcu (USB) ne vsebuje vseh predpisanih obrazcev.

Prijavitelji morajo vlogi priložiti v celoti izpolnjene obrazce in obvezne priloge, ki so podrobneje navedene v poglavju 18.2 tega javnega razpisa.

V primeru, da prijavitelj vlogi na javni razpis ne bo priložil *Obrazca št. 1: Prijavnica*, *Obrazca št. 2: Osnovni podatki o vlogi, prijavitelju in partnerjih in Obrazca št. 3: Finančni načrt,* strokovna komisija prijavitelja ne bo pozvala k dopolnitvi vlog, temveč bo vlogo zavrgla.

Prav tako je obvezen podpis odgovornih oseb povsod, kjer je to v prilogah predvideno. V primeru, da obrazci in priloge ne bodo podpisani, se bo vloga štela za formalno nepopolno.

V primeru formalno nepopolnih vlog bo strokovna komisija **v roku 8 dni od** zaključka odpiranja vlog prijavitelje pozvala, da vloge dopolnijo **v roku 3 delovnih dni**. Poziv za dopolnitev vloge bo posredovan po elektronski pošti na elektronski naslov prijavitelja, ki bo naveden v prijavnem obrazcu.

Prijavitelj v dopolnitvi vloge ne sme spreminjati:

* višine zaprošenih sredstev,
* elementov vloge, ki vplivajo ali bi lahko vplivali na drugačno razvrstitev prijaviteljeve vloge glede na preostale vloge, ki jih je Komisija prejela v okviru tega javnega razpisa.

Prijavitelj sme le ob pisnem soglasju Komisije popraviti očitne računske napake, pri čemer se višina zaprošenih sredstev ne sme spreminjati.

Vloge, ki jih prijavitelji ne bodo dopolnili v roku in v skladu s pozivom za dopolnitev vlog, bodo zavrnjene s sklepom predstojnika Komisije.

V nadaljnji postopek ocenjevanja se bodo uvrstile le vloge, ki bodo izpolnjevale vse pogoje javnega razpisa.

1. **STROKOVNO OCENJEVANJE POPOLNIH VLOG**

Strokovna komisija bo opravila pregled popolnosti vlog. Preverila bo izpolnjevanje pogojev za kandidiranje na javni razpis in v postopek ocenjevanja uvrstila le tiste vloge, ki bodo izpolnjevale vse pogoje javnega razpisa.

V primeru, da prijavitelj, ali v primeru konzorcija, posamezen partner, ne bo izpolnjeval vseh pogojev javnega razpisa, bo vloga zavrnjena in ne bo predmet ocenjevanja na podlagi meril za ocenjevanje.

Vse popolne vloge bodo ocenjene na podlagi meril, določenih v 11. točki tega javnega razpisa in razpisni dokumentaciji. Končno oceno vloge bo predstavljalo povprečje posameznih podeljenih ocen ocenjevalcev.

Strokovna komisija lahko od prijaviteljev zahteva tudi dodatna pojasnila oziroma obrazložitve o vsebini vloge. V primeru, da pojasnila ne bodo posredovana v roku in na način, ki bo določen v pozivu, bo strokovna komisija vlogo ocenila na podlagi obstoječih podatkov.

Na osnovi rezultatov ocenjevanja bo strokovna komisija podala svoj predlog prejemnika sredstev, ki ga bo predlagala za financiranje.

Za financiranje bodo predlagana vloga, ki bo dosegla minimalni kakovostni kriterij, to je da bo na podlagi ocenjevanja dosegla skupaj najmanj 70 točk, od tega ne manj kot 50 točk pri kriteriju doseganja ciljev projekta.

V primeru, da več prijaviteljev doseže enako število točk in bi bila z njihovo uvrstitvijo presežena skupna razpoložljiva sredstva, bo prednost pri izboru imela vloga, ki bo prejela večje število točk pri merilu »Doseganje ciljev projekta«.

V primeru, da prijavitelj zaradi katerega koli razloga odstopi od podpisa pogodbe o financiranju oziroma pogodbe z njim ni mogoče skleniti v predpisanem roku, se lahko izbere vloga, ki je naslednja prejela najvišje število točk ob pogoju, da doseže minimalni kakovostni kriterij javnega razpisa.

1. **OBVESTILO PRIJAVITELJEM O REZULTATIH JAVNEGA RAZPISA IN VAROVANJE OSEBNIH PODATKOV TER POSLOVNIH SKRIVNOSTI**

O dodelitvi sredstev po tem javnem razpisu bo na predlog strokovne komisije s sklepom odločil predstojnik Komisije.

Komisija bo prijavitelje o izidu razpisa obvestila najkasneje v 8-ih dneh po zaključku postopka odpiranja vlog. Rezultati razpisa predstavljajo informacije javnega značaja in bodo objavljeni na spletni strani Komisije: <https://www.kpk-rs.si/sl/o-komisiji/javni-razpisi-in-javna-narocila/javni-razpis-komuniciranje-z-generacijo-z>

Z izbranimi prijavitelji bodo na podlagi sklepa predstojnika Komisije o izboru sklenjene pogodbe o financiranju (*Priloga C: Vzorec pogodbe o financiranju).* V primeru, da se prijavitelj v roku osmih (8) dni od prejema poziva za podpis pogodbe o financiranju nanj ne odzove, se šteje, da je umaknil vlogo za pridobitev sredstev.

Varovanje osebnih podatkov in poslovnih skrivnosti bo zagotovljeno v skladu z veljavno zakonodajo.

1. **PRAVNO VARSTVO**

Zoper odločitev Komisije o vlogi za dodelitev finančnih sredstev je dopusten upravni spor. Tožba se vloži pri Upravnem sodišču Republike Slovenije, Fajfarjeva 33, 1000 Ljubljana, v roku 30 dni od dneva vročitve sklepa, in sicer neposredno pisno na sodišču ali pa se mu pošlje po pošti. Šteje se, da je bila tožba vložena pri sodišču tisti dan, ko je bila priporočeno oddana na pošto. Tožba se vloži v toliko izvodih, kolikor je strank v postopku. Tožbi je potrebno priložiti sklep, ki se izpodbija, v izvirniku, prepisu ali kopiji.

Tožba ne ovira izvršitve sklepa o (ne)izboru, zoper katerega je vložena, oziroma ne zadrži podpisa pogodbe o financiranju z izbranimi prijavitelji.

1. **POGOJI ZA SPREMEMBO JAVNEGA RAZPISA**

Pred potekom roka za oddajo vlog lahko Komisija spremeni razpisno dokumentacijo z izdajo sprememb oziroma dopolnitev. Vsaka taka sprememba oziroma dopolnitev bo sestavni del razpisne dokumentacije in bo objavljena tudi na spletni strani Komisije: <https://www.kpk-rs.si/sl/o-komisiji/javni-razpisi-in-javna-narocila/javni-razpis-komuniciranje-z-generacijo-z> .

1. **RAZPISNA DOKUMENTACIJA IN DODATNE INFORMACIJE**

Razpisno dokumentacijo lahko zainteresirani prijavitelji v razpisnem roku pridobijo na spletni strani Komisije: <https://www.kpk-rs.si/sl/o-komisiji/javni-razpisi-in-javna-narocila/javni-razpis-komuniciranje-o-integriteti-z-generacijo-z> ali osebno na sedežu Komisije, Dunajska cesta 21, 1000 Ljubljana, pri ge. Barbari Fürst.

Dodatne informacije o javnem razpisu lahko zainteresirani prijavitelji dobijo izključno po elektronski pošti na naslovu: anti.korupcija@kpk-rs.si s pripisom: **»Javni razpis Komuniciranje o integriteti z generacijo Z«**.

* 1. **Navodila za izpolnjevanje**

V razpisni dokumentaciji so objavljeni prijavni obrazci in priloge, ki jih je treba v skladu z navodili na posameznem dokumentu izpolniti, podpisati in žigosati. Kot podpis se v primeru elektronskega pošiljanja vloge šteje tudi elektronski podpis, overjen s kvalificiranim potrdilom. Obrazci in priloge so sestavni del vloge prijavitelja in jih je potrebno priložiti k vlogi po vrstnem redu v skladu s spodnjim seznamom prijavnih obrazcev in prilog.

Priloge, ki niso del razpisne dokumentacije, pridobi oziroma pripravi prijavitelj sam in so prav tako obvezni sestavni del vloge na javni razpis. Vsa zahtevana razpisna dokumentacija mora biti priložena z vidno označenimi prilogami, ki si sledijo po vrstnem redu v skladu s spodnjim seznamom.

**18.2 Seznam prijavnih obrazcev in prilog**

**a) Prijavni obrazci**

Razpisni dokumentaciji so priloženi obrazci, ki morajo biti izpolnjeni v skladu z navodili na posameznem obrazcu in so sestavni del vloge:

* Obrazec št. 1: Prijavnica
* Obrazec št. 2: Osnovni podatki o vlogi, prijavitelju in partnerjih
* Obrazec št. 3: Finančni načrt
* Obrazec št. 4: Izjava prijavitelja o izpolnjevanju in sprejemanju razpisnih pogojev
* Obrazec št. 5: Izjava partnerja o izpolnjevanju in sprejemanju razpisnih pogojev (neprofitna organizacija)
* Obrazec št. 5-1: Izjava partnerja o izpolnjevanju in sprejemanju razpisnih pogojev (ne-neprofitna organizacija)

**b) Priloge, ki so del razpisne dokumentacije**

Razpisni dokumentaciji so priložene priloge, ki morajo biti izpolnjene v skladu z navodili na posamezni prilogi:

* Priloga C: Vzorec pogodbe o financiranju *(ni* *treba priložiti vlogi na javni razpis, vzorec pogodbe je informativnega značaja)*
* Priloga D: Vzorec konzorcijskega sporazuma *(ni treba priložiti vlogi na javni razpis, vzorec pogodbe je informativnega značaja)*
* Priloga E: Označba vloge *(je sestavni del vloge)*

**c) Priloge, ki niso del razpisne dokumentacije in jih morajo prijavitelji priložiti sami**

* Priloga A: Fotokopija ustanovnega akta in / ali drugega splošnega dokumenta za prijavitelja in morebitne partnerje.
* Priloga B: USB (v primeru vloge v papirnati obliki)
* Priloga F: Dokazilo Finančne uprave RS o plačanih davkih in drugih obveznih dajatvah za prijavitelja in morebitne partnerje.

|  |
| --- |
| David Lapornik  NAMESTNIK PREDSEDNIKA |